Sõda Vietnamis (1945–1946)
Sõda Vietnamis (Suurbritannia koodnimi operatsioon Masterdom (inglise keeles Operation Masterdom); Vietnamis ka lõuna vastupanusõda (vietnami keeles Nam Bộ kháng chiến)) oli teise maailmasõja järgne relvakonflikt, milles Suurbritanniast-Indiast, Prantsusmaast ja Jaapani Lõunaarmeest koosnev koalitsioon sõdis Vietnami kommunistliku liikumise Việt Minhiga. Mõlema osapoole eesmärgiks oli saavutada kontroll Vietnami lõunaosa üle, mis pärast Jaapani kapituleerumist teises maailmasõjas oli destabiliseerunud. Indohiina sõdadeks loetakse üldiselt kolme konflikti: esimene neist oli Prantsusmaa ebaõnnestunud relvakonflikt Viet Minhi vägedega aastatel 1946–1954; teine oli sõda riigi lõunaosa üle, kuhu sekkusid ka Ameerika Ühendriigid, ning mis lõppes aastal 1975; kolmas Indohiina sõda algas Vietnami kallaletungiga Kambodžale aastal 1978. Selline määratles jätab kahe silma vahele lühikese, kuid märkimisväärse konflikti aastatel 1945–1946, mis algas, kui Briti okupatsioonijõud maabusid Jaapani kapituleerumise kinnitamiseks Saigonis.